Nummeroplysningen 118 forsvinder fra årsskiftet

Nummeroplysningen 118 lukker ned. Ja, dén 118 – tjenesten, der i årtier var danskernes hurtigste vej til et telefonnummer, en adresse eller en butik, når man stod på gaden uden data eller i sommerhuset uden opladning. Nu er det slut. Nuuday slukker for linjen den 1. januar 2026, og hjemmesiden 118.dk lukker to måneder senere. Og hvis du tænker: “Findes den stadig?” – ja, det er faktisk hele pointen.

Tilbage i 2006 var 118 et travlt callcenter med 18,5 millioner årlige opkald. I dag? Godt 200.000 opkald i hele 2024 – og endnu færre i 2025. De fleste af os finder numre via Google, sociale medier eller virksomheders hjemmesider, og det har langsomt, men sikkert, gjort 118 overflødig.

Nye regler spænder ben

Samtidig lander der i 2026 nye privatlivskrav: Fremover skal du som slutbruger aktivt give samtykke til, at dit nummer overhovedet må ligge i en nummeroplysningsdatabase. Det vil sende mængden af tilgængelige numre ned på et niveau, hvor 118 simpelthen ikke længere kan levere en brugbar service.

Nuuday har i dag ingen juridisk pligt til at drive 118 – den såkaldte forsyningspligt blev ophævet i 2022. Og derfor giver virksomheden nu stafetten videre … uden at der står nogen klar til at tage imod.

For de fleste vil det sandsynligvis ikke gøre nogen forskel. For nogle få – typisk ældre eller mennesker, der stadig bruger fastnettelefoner – er det til gengæld et endeligt farvel til en af hverdagens små tryghedstjenester.

En epoke takker af

Men digitaliseringen er løbet fra nummeroplysningen. I dag ligger telefonbogen i lommen på alle: Den hedder internet, og den er opdateret hvert sekund.

Det bliver uden fanfare, uden erstatning og uden ceremonier. Bare klik – væk er den. Så hvis du vil ringe 118 én sidste gang, skal det være inden nytår.

Nummeroplysningen 118 forsvinder fra årsskiftet